SKRIFTLIG FORESPØRGSEL P-1971/99

af Kathalijne Buitenweg (Verts/ALE) til Kommissionen

(19. oktober 1999)

Om: Overtrædelse af direktiv 91/0628/EØF og 95/0029/EØF

I juni 1998 gennemførte den nederlandske dyreværnsforening omfattende undersøgelser af gennemførelsen af direktiv 91/0628/EØF(1) og 95/0029/EØF(2) ved de italienske grænseovergangssteder Gorizia, Fernetti og Prosecco. Af resultaterne heraf fremgår det, at der er sket grov overtrædelse af direktiverne, og at de pågældende dyr har været udsat for grufulde mishandlinger. At der ikke var tale om engangstilfælde, fremgår klart af tilsvarende videooptagelser fra 1994 og 1996.

1. Er Kommissionen enig i, at direktiv 91/0628/EØF og 95/0029/EØF gennemføres fuldstændig utilstrækkeligt ved de italienske grænseovergangssteder?

2. Hvad foretager de italienske myndigheder sig for at sætte en stopper for denne skandaløse situation?

3. Udnyttes mulighederne i direktiverne for at inddrage tilladelser og indlede strafferetlig forfølgelse fuldt ud?

4. Hvilke sanktioner kan de italienske myndigheder i sidste instans pålægges, hvis de ikke træffer tilstrækkelige foranstaltninger til at kontrollere gennemførelsen af direktiverne?

5. Hvilke skridt vil Kommissionen som traktaternes vogter nu tage?

(1) EFT L 340 af 11.12.1991, s. 17.

(2) EFT L 148 af 30.6.1995, s. 52.

Svar afgivet på Kommissionens vegne af David Byrne

(9. november 1999)

1. Kommissionen er opmærksom på problemerne omkring dyrevelfærd ved de nævnte grænseovergangssteder. Kommissionens Levnedsmiddel- og Veterinærkontor har gennemført flere inspektionsbesøg i Gorizia og Prosecco. Efter disse besøg har der været fremsendt henstillinger til de italienske myndigheder, og der blev konstateret visse forbedringer. Desværre viser senere klager, at disse forbedringer måske ikke har været af permanent karakter.

2. Ifølge de italienske myndigheder er antallet af embedsdyrlæger ved de pågældende grænseovergangssteder blevet sat op, og der har været afholdt uddannelseskurser om god praksis for dyrevelfærd for personalet og de arbejdere, der er beskæftiget ved grænseovergangsstederne.

3. Kommissionen mener ikke, at der gøres tilstrækkelig brug af de muligheder, der ligger i direktiverne. Men fordi Rådets direktiv 95/0029/EF af 29. juni 1995 om ændring af direktiv 91/0628/EØF om beskyttelse af dyr under transport ikke har gyldighed uden for Fællesskabets område er der juridiske vanskeligheder med at håndhæve den nationale lovgivning til gennemførelse af disse tekster, når forsømmelser eller mishandling af dyr er sket, før dyrene når frem til den italienske grænse.

4. Hvis Kommissionen indleder en overtrædelsesprocedure mod en medlemsstat, og Domstolen derefter finder, at medlemsstaten har undladt at opfylde sine forpligtelser i henhold til EF-traktaten, og medlemsstaten ikke retter sig efter dommen, kan Kommissionen indlede en ny sag i henhold til artikel 228, stk.2, i EF-traktaten (tidligere artikel 171) og kræve, at medlemsstaten betaler et engangsbeløb eller en bøde. Hvis Domstolen finder, at medlemsstaten ikke har rettet sig efter dens dom, kan den pålægge en sådan bøde, for hvilken et maksimumbeløb ikke er angivet i EF-traktaten.

Eksportrefusion gøres endvidere afhængig af en tilfredsstillende gennemførelse af bestemmelserne i direktiv 91/0628/EØF i Kommissionens forordning (EF) 0615/98 af 18. marts 1998 om særlige gennemførelsesbestemmelser for ordningen med eksportrestitutioner for så vidt angår kvægs velfærd under transport(1). Det har derfor direkte virkning for finansieringen over Den Europæiske Udviklings- og Garantifond for landbruget (EUGFL) af restitutionerne i tilfælde, hvor der konstateres alvorlige mangler i overholdelsen af dyrevelfærdsbestemmelserne.

5. Kommissionen har taget sagen op til ny overvejelse i lyset af en rapport fra Levnedsmiddel- og Veterinærkontoret for nylig og yderligere beviser, der er indsendt af dyreværnsforeninger med henblik på eventuelt at indlede en sag i henhold til artikel 226 (tidligere artikel 169) i EF-traktaten. Kommissionen har også til hensigt at interessere sig mere for muligheden for at indgå bilaterale aftaler med tredjelande, som berøres af disse spørgsmål, som en metode til at overvinde de ovennævnte håndhævelsesproblemer. Resultaterne af Kommissionens tilsynsbesøg på stedet skal vurderes i lyset af de restitutioner, der udbetales for kvæg, der eksporteres over det pågældende grænseovergangssted.

(1) EFT L 82 af 19.3.1998.